ྐྱེད་པའོ། །དེ་ནས་ཞི་ཁྲོའི་མངོན་རྟོགས་རྒྱས་བསྡུས་གང་རུང་གིས་བདག་མདུན་བུམ་པ་ཆིག་རྫོགས་སུ་བསྐྱེད་ནས། སྤྱན་འདྲེན་བཞུགས་ཕྱག་མཆོད་བསྟོད་བཤགས་བཟླས་རྣམས་དང་། ལས་ཐམས་ཅད་པར་རྡོར་སེམས་དམིགས་ནས་ཡིག་བརྒྱ་ལན་ཁ་ཡར་བཟླས་པས་རྒྱུད་སྨིན་དུ་བྱ། ཏིང་ངེ་འཛིན་གྱི་བདག་འཇུག་བླངས། སློབ་མ་རྣམས་ཚོགས་པར།  ཇི་ལྟར་བལྟམས་པ་ཡི་གེ་བརྒྱ་པས་ཁྲུས་བྱས།  རང་ཉིད་སྐད་ཅིག་གི་ཁྲག་འཐུང་པདྨའི་སྐུར་གསལ་བར་གྱུར། བགེགས་གཏོར།  བྷྲཱུྃ་ཨོཾ་ཨཱཿཧཱུྃ་གིས་བརླབས། འགུགས་པའི་རྒྱ་བཅས།  བིགྷ་ནཱན྄་ཨཱ་ཀརྵ་ཡ་ཛཿ ཞེས་པས་བཀུག བིགྷྣཱན་ཨོཾ་ཨ་ཀཱ་རོ་སོགས་ལན་གསུམ་གྱིས་བསྔོས་ལ།  ཧཱུྃ⁽1729⁾ བདག་ཉིད་རྡོ་རྗེ་ཁྲག་འཐུང་བཀའ་བསྒོས་པས། །མ་རྟོགས་འཁྲུལ་པའི་གདོན་བགེགས་འབྱུང་པོའི་ཚོགས། །གནས་འདིར་མ་འདུག་མཆོད་སྦྱིན་འདི་ཁྱེར་དེངས། །རྡོ་རྗེ་ཁྲོ་བོའི་སྦྱོར་བས་བརླག་ཏ་རེ། །ཧཱུྃ་ཧཱུྃ་ཧཱུྃ་བི་ཤྭ་བཛྲ་ཀྲོ་དྷ་ཛྭ་ལ་མཎྜལ་ཕཊ྄་ཕཊ྄་ཕཊ྄་ཧ་ལ་ཧ་ལ་ཧ་ལ་ཧཱུྃ། ཧཱུྃ་བཞི་སོགས་ཀྱིས་བསྐྲད།  ཧྲཱིཿ བདག་ཉིད་འགྱུར་མེད་སོགས་ཀྱིས་སྲུང་འཁོར་བསྒོམ། མཎྜལ་ཕུལ་བཅུག ལོ་རྒྱུས་ཀྱིས་སྤྲོ་བ་བསྐྱེད་པ་ནི།  ཧོ་ནམ་མཁའ་དང་མཉམ་པའི་སེམས་ཅན་ཐམས་ཅད་སྐུ་བཞི་ཡེ་ཤེས་ལྔ་ཡི་བདག་ཉིད་ཁྱབ་བདག་འོད་མི་འགྱུར་བའི་གོ་འཕང་ཐོབ་པར་བྱ། དེའི་ཆེད་དུ་སྒྱུ་འཕྲུལ་ཞི་ཁྲོ་རབ་འབྱམས་ངེས་དོན་སྙིང་པོར་གྲགས་པར་སྨིན་བྱེད་ཞུ་ཞིང་འདི་ཉིད་ཀྱི་དོན་ཚུལ་བཞིན་དུ་ཉམས་སུ་ལེན་ནས་སེམས་ཅན་གྱི་དོན་རླབས་པོ་ཆེ་བགྱིའོ་སྙམ་པའི་བྱང་ཆུབ་ཏུ་སེམས་བསྐྱེད་པ་དང་ཆོས་ཞུ་བའི་ཀུན་སྤྱོད་གསལ་འདེབས་པ་སྔོན་དུ་འགྲོ་བས་གསན་འཚལ་དེ་ཡང་སྔོན་གྱི་དུས་སུ་བྲམ་ཟེ་མིའི་ཐོད་པ་ཅན་དང་སེམས་ཅན་ལུས་སྲུལ་པོའི་གླེང་གཞི་ལས་བརྩམས་ཏེ། ན་རག་དོང་སྤྲུགས་མཚམས་མེད་ལྔ་སྦྱོང་གི་དཀྱིལ་འཁོར་དུ་གྲགས་པ་འདི་ཉིད་གདོད་མའི་མགོན་པོའི་ཡེ་ཤེས་ཀྱི་རང་རྩལ་ལས་རང་བྱུང་བས་རྒྱལ་བ་དགོངས་བརྒྱུད། དེ་ནས་རིམ་པར་རིག་འཛིན་བརྡ་བརྒྱུད། གང་ཟག་སྙན་ཁུང་། མཁའ་འགྲོ་གཏད་རྒྱ། སྨོན་ལམ་དབང་བསྐུར་ཏེ། བརྒྱུད་ཚུལ་ལྔ་དང་ལྡན་པའི་ཟབ་ཆོས་ཞི་ཁྲོ་འདི་ཉིད་རྣམ་གྲངས་སུ་དབྱེ་ན། དཔལ་ཀུན་ཏུ་བཟང་པོས་གསུངས་པའི་གླང་ཆེན་རབ་འབོག་དང་། སྣང་སྟོང་དབྱེར་མེད་འཁོར་འདས་རང་གྲོལ་གྱི་རྒྱུད་སོགས་ཁུངས་ཐུབ་ཀྱི་རྒྱུད་གཞུང་མང་པོར་བརྟེན་ནས་ཨོ་ཊི་ཡ་ན་སློབ་དཔོན་ཆེན་པོ་པདྨ་ཀཱ་རས། ཕྱོགས་དུས་ཀྱི་གདུལ་བྱ་རྣམས་ཀྱི་དོན་དུ་ཞི་ཁྲོ་འདྲ་མིན་བདུན་སྟོང་ཉེར་གཅིག་མཛད་པ་དང་། སྒྲུབ་ལུགས་ཀྱང་རྒྱུད་ཀྱི་དགོངས་པ་གྲུབ་པའི་སློབ་དཔོན་སོ་སོའི་བཞེད་པས། ཞི་ཁྲོ་རབ་འབྱམས། རིགས་བསྡུས། གནས་བསྒྱུར། ཁྲོམ་སྤྲུགས་ཏེ་བཞིར་མཆིས། སྤྱིར་ཟབ་ཆོས་འདི་ཉིད་ལ་བཀའ་གཏེར་གཉིས་ལས། ཨོ་རྒྱན་ཆེན་པོས་མི་ཤིགས་པའི་རྒྱས་བཏབ་སྟེ་ལས་ལྡན་ལ་སྨོན་ལམ་བཏབ་པ་ནི་གཏེར་མ་སྟེ། དེ་ལའང་རིག་འཛིན་ཀརྨ་གླིང་པ་དང་། རྡོ་རྗེ་གླིང་པ་ཤེས་རབ་འོད་ཟེར་གནམ་ལྕགས་མེ་འབར་སོགས་གཏེར་ཁ་སྔ་ཕྱི་མང་དུ་ཡོད་པ་ལས། འདིར་པདྨ་བཀའ་ཐང་ལས། ལྷོ་ཀོང་བྱང་ཀོང་སྦས་པའི་གཏེར་ཁ་འདི༔ མི་བཞག་འདོན་པའི་རྟགས་དེ་བསྟན་ནས་ཀྱང་༔ གཏེར་སྟོན་ལས་འཕྲོ་གླིང་པ་ཞེས་བྱ་འབྱུང་༔ ཞེས་ལུང་བསྟན་དུ་གསལ་ཞིང་། དེ་ལའང་སྤྱིར་མཚན་དེ་ལྡན་གྱི་གཏེར་སྟོན་ལྔ་ལྷག་ཙམ་བྱོན་མོད་ཀྱང་། ཀོང་ཡུལ་ལྷོ་བྱང་གི་གཏེར་བཞེས་པ་པོ་ནི་ཉང་བན་ཏིང་འཛིན་བཟང་པོའི་རྣམ་རོལ་རིག་འཛིན་འཇའ་ཚོན་སྙིང་པོའམ་སྔགས་འཆང་ཧཱུྃ་ནག་མེ་འབར། མཚན་དངོས་ཨོ་རྒྱན་ལས་འཕྲོ་གླིང་པར་གྲགས་པ་འདི་ཉིད་ཁོ་ན་ཡིན་ལ། དེ་ཉིད་ཀྱིས་ཟབ་མོའི་གཏེར་ཁ་རྒྱ་ཆེར་སྤྱན་དྲངས་ཤིང་། ཁྱད་པར་རྔོད་ཧམ་འཕྲང་ལྕགས་ཀྱི་སྒོ་མོ་ནས་གདན་དྲངས་པའི་ཟབ་ཆོས་ཡང་ཟབ་དཀོན་མཆོག་སྤྱི་འདུས་ཀྱི་སྐོར་ཏེ། དེ་ཡང་ཕྱི་མ་ཧཱ་ཡོ་གའི་ཉམས་ལེན་དང་འབྲེལ་བ་པདྨ་འོད་འབར་གྱི་བསྒོམ་ཁོག ནང་ཨ་ནུ་ཡོ་ག་ལུས་དཀྱིལ་འཁོར་ལོ་ལྔ་ལྡན་དུ་སྒྲུབ་པ་ཞི་ཁྲོ་ངེས་དོན་སྙིང་པོ། གསང་བ་ཨ་ཏི་ཡོ་ག་ཀ་དག་དང་ལྷུན་གྲུབ་ཀྱི་སྐོར་ལེ་ལག་དང་བཅས་ཚང་ཞིང་གསལ་རྒྱས་སུ་བཞུགས་པ་ལས། ད་ལམ་ཞི་ཁྲོ་བདུན་སྟོང་ཉེར་གཅིག་གི་ཡང་སྙིང་ཕུལ་དུ་གྱུར་པ་ཉིད་ཀྱི་དབང་བསྐུར་ཟབ་མོ་བགྱི་བ་ལ། ཐོག་མར་ས་ཕྱོགས་འདི་ཉིད་ཀྱང་ཡེ་ནས་དག་པ་རབ་འབྱམས་རྒྱལ་བའི་དཀྱིལ་འཁོར་ཡིན་པ་དང་། སློབ་དཔོན་དང་མདུན་བསྐྱེད་བླ་མ་པདྨ་འོད་འབར་གནས་ལྔའི་དཀྱིལ་འཁོར་དང་བཅས་པ་གསལ་རྫོགས་སུ་བཞུགས་པའི་དྲུང་དུ། སྐྱབས་སུ་འགྲོ་བ་ལ་སོགས་པ་འདིའི་རྗེས་ཟློས་མཛོད། ཧོཿ བླ་མ་སངས་རྒྱས་འཁོར་དང་བཅས༔ ཐམས་ཅད་བདག་ལ་དགོངས་སུ་གསོལ༔ བླ་མེད་དཀོན་མཆོག་གསུམ་པོ་ལ༔ བྱང་ཆུབ་སྙིང་པོ་མ་ཐོབ་བར༔ སྐྱབས་ཀྱི་མཆོག་ཏུ་གཟུང་བར་བགྱི༔ སྔོན་ནས་བསགས་པའི་སྡིག་སྒྲིབ་བཤགས༔ འགྲོ་རྣམས་སངས་རྒྱས་ཐོབ་བྱའི་ཕྱིར༔ སྨོན་པའི་བྱང་ཆུབ་སེམས་བསྐྱེད་དོ༔ སེམས་ཅན་ཡོངས་སུ་སྨིན་བྱའི་ཕྱིར༔ གསང་སྔགས་སྤྱད་པ་རླབས་ཆེན་སྤྱོད༔ དོན་དམ་སྤྲོས་བྲལ་བྱང་ཆུབ་སེམས༔ རང་བྱུང་མཐའ་བྲལ་གསལ་སྟོང་བསྒོམ༔ ཞེས་ལན་གསུམ་གྱིས་སྡོམ་པ་འབོག་ཏུ་བཅུག དེ་ལྟར་སྔོན་དུ་སོང་ནས་གསོལ་བ་གདབ་པ་འདིའི་རྗེས་ཟློས་མཛོད། ཧོཿ བླ་མ་ལྷ་ཚོགས་དགོངས་སུ་གསོལ༔ སེམས་ཅན་སྡུག་བསྔལ་བསྒྲལ་བྱའི་ཕྱིར༔ བདེ་གཤེགས་ཞི་ཁྲོ་རབ་འབྱམས་ཀྱི༔ དབང་བསྐུར་སྙིང་པོ་བདག་ལ་སྩོལ༔ ཞེས་ལན་གསུམ་གྱིས་གསོལ་བ་བཏབ། དེ་ནས་དབང་གི་དངོས་གཞི་ལ་དང་པོ་བསྐུར་ཡུལ་གྱི་སྣོད་སྦྱངས་པ་ནི།  ཁྱེད་རང་རྣམས་དམིགས་པ་འདི་བཞིན་དུ་མཛོད༔ ཨོཾ་བཛྲ་སཏྭ་ཧཱུྃ་ཨ༔ བསངས།  ཨོཾ་སྭ་བྷཱ་ཝས་སྦྱངས།  ཁྱེད་རང་རྣམས་མི་དམིགས་པ་སྟོང་པ་ཉིད་དུ་གྱུར༔ སྟོང་པའི་ངང་ལས་སྐད་ཅིག་གི་རྒྱལ་བ་དཀོན་མཆོག་སྤྱི་འདུས་སུ་གསལ་བའི་ཐུགས་ཆོས་དབྱིངས་ཁྱབ་གདལ་གྱི་ཀློང་༔ རང་སེམས་ཀ་དག་གི་རང་མདངས་ཞལ་ཕྱག་གི་རྣམ་པ༔ ཀུན་བཟང་ཡབ་ཡུམ་ལ་འཁོར་དུ་ཡེ་ཤེས་རང་འོད་རིགས་ལྔ་ཡབ་ཡུམ་བཅུ༔ སེམས་དཔའ་བརྒྱད༔ སེམས་མ་བརྒྱད༔ ཐུབ་པ་དྲུག༔ སྒོ་བ་ཡབ་ཡུམ་བརྒྱད་དང་བཅས་པའི་རྩལ་མདངས་ལས། ཀླད་པ་དུང་ཁང་འབར་བའི་གཞལ་ཡས་འཇའ་འོད་མེ་དཔུང་ཐིག་ལེའི་ཀློང་དུ། ཆེ་མཆོག་ཡབ་ཡུམ་ལ་ཁྲག་འཐུང་ཁྲོ་བོ་ཡབ་ཡུམ་བཅུ༔ ཀེའུ་རི་མ་བརྒྱད༔ སེངྷ་མ་བརྒྱད༔ སྒོ་མ་བཞི༔ དབང་ཕྱུག་ཉི་ཤུ་རྩ་བརྒྱད་ལ་སོགས་ཞི་ཁྲོ་དམ་པ་རིགས་བརྒྱ་དང་༔ མགྲིན་པར་རིག་འཛིན་དཔའ་བོ་ཡབ་ཡུམ་བཅུ༔ ལྟེ་བར་ཡུམ་མཆོག་མཁའ་འགྲོ་སྡེ་ལྔ་ལ་མཁའ་འགྲོའི་ལྷ་ཚོགས་ཐམས་ཅད་ཀྱིས་བསྐོར་བ༔ གསང་གནས་སུ་བཅོམ་ལྡན་འདས་རྡོ་རྗེ་གཞོན་ནུའི་ལྷ་ཚོགས་དང་༔ གཞན་ཡང་ཕྱི་ནང་གསང་བའི་དཀྱིལ་འཁོར་རབ་འབྱམས་ནམ་མཁའི་མཐའ་ཀླས་པའི་ཟང་ཐལ་ཆེན་པོར་སྐད་ཅིག་གི་གསལ་བར་གྱུར༔ ལྷ་ཚོགས་དེ་དག་ཐམས་ཅད་ཀྱི་ཐུགས་ཀ་ནས་འོད་ཟེར་ཕྱོགས་བཅུར་འཕྲོས་པས༔ དུས་གསུམ་གྱི་རྒྱལ་བ་སྲས་དང་བཅས་པ་ཐམས་ཅད་ཉི་ཟེར་ལ་རྡུལ་འཁྲིགས་པ་ལྟ་བུར་ཟེར་ཐག་ལ་སྦྲེལ་ནས་བྱོན་པར་གྱུར༔ ཡེ་ཤེས་པ་སྤྱན་འདྲེན་པ་ནི་སྤོས་རོལ་དབྱངས་དང་བཅས་ཏེ།  ཧཱུྃ⁽1729⁾ རང་བཞིན་ཆོས་ཀྱི་དབྱིངས་ལས་མ་གཡོས་ཀྱང་༔ རང་མདངས་རོལ་པའི་ཆོ་འཕྲུལ་ཞི་ཁྲོའི་ཚོགས༔ སྤྲུལ་པ་དམ་ཅན་སྲུང་མར་བཅས་པ་རྣམས༔ འགྲོ་བའི་དོན་དུ་སོ་སོར་སྐུ་སྤྲུལ་ཏེ༔ ཡབ་ཡུམ་སྲས་དང་བཅས་ཏེ་གཤེགས་སུ་གསོལ༔ བཛྲ་ས་མཱ་ཛཿ ཞེས་པས་སྤྱན་དྲངས།  ཛཿཧཱུྃ་བྃ་ཧོ༔ས་དམ་ཡེ་གཉིས་མེད་དུ་བསྟིམ།  ཏིཥྛ་བཛྲ་གྱིས་བརྟན་པར་བྱ་ཞིང་རྡོ་རྗེ་དང་མེ་ཏོག་སྤྱི་བོར་རེག དེ་ནས་དངོས་གཞིའི་རིམ་པ་ལ་ལྔ། མཐའ་བརྟེན་དང་བཅས་པ་ལས། དང་པོ་བུམ་པ་ཐོགས་ལ།  འོ་རིགས་ཀྱི་བུ་རིགས་འདུས་བུམ་པ་འདི་ནི་འབྲུ་སྣ་རིན་པོ་ཆེ་དྲི་དང་སྙིང་པོ་སྨན་ཏེ་ལྔ་ཚན་ལྔས་གཏམ་པའི་དབུས་སུ༔ ལྔ་ལྡན་ཞི་ཁྲོའི་ལྷ་ཚོགས་བཞུགས་པས་ཁྱོད་ལ་དབང་བསྐུར་བ་ཙམ་གྱིས༔ ཉོན་མོངས་པ་དུག་ལྔའི་བག་ཆགས་ཞི་ནས་རིགས་དྲུག་གི་གནས་ནས་ཐར་ཏེ༔ སྐུ་གསུང་ཐུགས་ཡོན་ཏན་ཕྲིན་ལས་ལྔའི་དབང་དུས་གཅིག་ལ་ཐོབ་བྱུང་སྙམ་པའི་མོས་པ་མཛོད༔ བུམ་པ་སྤྱི་བོར་བཞག་ནས།  ཧཱུྃ། ཀུན་བཟང་ཡབ་ཡུམ་བུམ་པ་རུ༔ རྒྱལ་བ་དམ་པ་རིགས་བརྒྱ་བཞུགས༔ སྐལ་ལྡན་བུ་ལ་དབང་བསྐུར་བས༔ རིགས་དྲུག་སྐྱེ་སྒོ་བཅད་ནས་ནི༔ དུག་གསུམ་དུག་ལྔ་ཞི་བར་ཤོག༔ ཨོཾ་བྷྲཱུྃ་ཏྲྃ་ཧྲཱིཿཨཱཿ ཡིག་བརྒྱ་ཨཱ་ལི་ཀཱ་ལི་རྟེན་འབྲེལ་སྙིང་པོ་བོ་དྷི་ཙིཏྟ་བཅས་བཟླས༔ བུམ་ཆུ་བླུད་ཅིང་༔ ཧཱུྃ་བཛྲ་ཨ་བྷི་ཥེཉྩ་ཧཱུྃ་ཨཿ དེ་ལྟར་བུམ་པས་དབང་བསྐུར་བ་ཙམ་གྱིས་ཉོན་མོངས་ལྔས་ཀུན་ནས་བསླངས་པའི་སྡིག་སྒྲིབ་ལས་ཀྱི་ས་བོན་བག་ཆགས་དང་བཅས་པ་བྱང་ཞིང་དག་ནས་རིགས་དྲུག་ཏུ་སྐྱེ་བའི་སྒོ་བཅད་དེ༔ ཞིང་ཁམས་རྣམ་པར་དག་པ་ལྔ་རུ་སྐྱེས་ནས་དེ་དག་ཏུ་དབང་བསྒྱུར་ཏེ་སེམས་ཅན་གྱི་དོན་ལ་ཐོགས་པ་མེད་པ་འབྱུང་བར་གྱུར་ཅིག༔ དེ་ནས་དུས་གསུམ་རྒྱལ་བ་མ་ལུས་པའི་མི་ཟད་རྒྱན་གྱི་འཁོར་ལོ་མཚོན་བྱེད་དབང་རྫས་རྣམས་ཀྱིས་ཁྱེད་རང་གི་གནས་སོ་སོར་བཞག་པས་བྱིན་གྱིས་བརླབ་ཅིང་དབང་མཆོག་ཐོབ་པའི་མོས་པ་མཛོད༔ ཡིག་འབྲུའི་གཟུགས་ཐོགས་ལ།  ཧཱུྃ༔ དུས་གསུམ་རྒྱལ་བའི་སྒྲ་དབྱངས་ནི༔ ཐབས་ཤེས་ཡིག་འབྲུའི་རྣམ་པ་ཅན༔ མ་ངེས་ཁ་དོག་སྣ་ཚོགས་པ༔ ཨཱ་ལི་ཀཱ་ལི་བཞི་བཅུ་བརྒྱད༔ ཡིག་འབྲུ་གསུང་གི་དབང་ཐོབ་ཤོག༔ ཡི་གེ་བརྒྱ་པ་ཨཱ་ལི་ཀཱ་ལི་རྟེན་འབྲེལ་སྙིང་པོ་དང་བཅས་པ་བཟླས་པར་མགྲིན་པར་བསྐུར༔ ཕྱག་མཚན་ལྔ་སྙིང་ཁར་བཀོད།  ཧཱུྃ༔ དུས་གསུམ་རྒྱལ་བའི་འོད་ཟེར་ནི༔ རྡོ་རྗེ་རིན་ཆེན་པདྨ་དང་༔ རལ་གྲི་འཁོར་ལོ་རྣམ་པ་ལྔ༔ གཞན་ཡང་ཕྱག་མཚན་བསམ་མི་ཁྱབ༔ ཐུགས་མཆོག་དབང་བསྐུར་ཐོབ་པར་ཤོག༔ ཐིག་ལེ་ལྔ་ལྟེ་བའི་གནས་སུ་བཞག་ལ།  ཧཱུྃ༔ སྲིད་པ་ཆགས་བྱེད་ལྟེ་བ་ལ༔ ཁ་དོག་ལྔ་ཡི་དབང་བསྐུར་བས༔ ཉོན་མོངས་བག་ཆགས་རྩད་ནས་འབྱིན༔ རྩ་མདུད་ཐམས་ཅད་རང་གྲོལ་ནས༔ ཡོན་ཏན་རང་བཞིན་རྒྱས་པར་ཤོག༔ འབྱུང་ལྔའི་ཙཀླི་གསང་གནས་སུ་བཞག ཧཱུྃ༔ ཕྱི་ནང་དབྱེར་མེད་ཟང་ཐལ་ཡང་༔ འབྱུང་བ་ལྔ་ནི་སོ་སོར་གསལ༔ གང་ལ་གང་འདུལ་དེ་བཞིན་སྟོན༔ འབྱུང་བས་གར་ཁྱབ་དེ་ཉིད་དུ༔ དམ་པའི་ཆོས་ཀྱི་ཁྱབ་པར་ཤོག༔ དེ་ལྟར་དངོས་གཞིའི་དབང་བསྐུར་བ་སོང་ནས། གཏོར་མ་འདི་ཉིད་རྒྱལ་བ་དཀོན་མཆོག་སྤྱི་འདུས་གནས་ལྔའི་ལྷ་ཚོགས་དང་བཅས་པ་གསལ་བ་ཁྱེད་རང་གི་སྤྱི་བོར་བྱོན། ལྷ་རྣམས་ཀྱི་གནས་ལྔའི་འོད་ཟེར་ཁྱེད་རང་གི་གནས་ལྔར་ཐིམ། མི་ཟད་རྒྱན་འཁོར་རྣམ་ལྔའི་ཡོན་ཏན་བྱིན་རླབས་དངོས་གྲུབ་ཐམས་ཅད་ཡོངས་སུ་ཐོབ་པའི་མོས་པ་དང་། མཐར་ལྷ་ཚོགས་ཐམས་ཅད་རང་རིག་དང་གཉིས་སུ་མ་མཆིས་པ་དེ་དག་རྫོགས་པ་ཆེན་པོའི་གཤིས་ཐོག་ཏུ་མཉམ་པར་འཇོག་མཛོད།
ཧཱུྃ༔ དུས་གསུམ་རྒྱལ་བ་ཞི་ཁྲོའི་ལྷ༔ རབ་འབྱམས་རྒྱ་མཚོའི་བྱིན་རླབས་དང་༔ དངོས་གྲུབ་ཡོངས་རྫོགས་མངོན་པར་ཐོབ༔ ལྷ་དང་དབྱེར་མེད་ཉིད་གྱུར་ཅིག༔ ཨོཾ་བོ་དྷི་ཙིཏྟ་སོགས་སྙིང་པོ་ལྔའི་མཐར།  ཛཿཧཱུྃ་བྃ་ཧོཿ ཞེས་བརྗོད།  སྐལ་ལྡན་རིགས་ཀྱི་བུ་ཁྱེད་རྣམས་ལ་མཐའ་རྟེན་གཏོར་མས་དབང་བསྐུར་བས། ཞི་ཁྲོ་རྒྱལ་བ་རབ་འབྱམས་ཀྱི་བྱིན་རླབས་དངོས་གྲུབ་མ་ལུས་པ་ཐོབ། སྒོ་གསུམ་དག་པ་ལྷའི་རང་བཞིན་དུ་བྱང་ཆུབ། ལས་རབ་འབྱམས་བསྒྲུབ་པའི་ནུས་ལྡན་དུ་བྱས། སེམས་ཅན་ཐམས་ཅད་གང་འདུལ་སྤྲུལ་པས་འདྲེན་པ་ལ་ཐོགས་པ་མེད་ཅིང་འཁོར་བ་མཐའ་ཅན་དུ་བྱེད་ནུས་པར་གྱུར་ཅིག རྒྱས་པར་སྤྲོ་ན་སོ་སོའི་མཚམས་སུ་འམ་སྐབས་འདིར་པདྨ་འོད་འབར་གནས་ལྔར་སོགས་བཀྲ་ཤིས་ཀྱི་མེ་ཏོག་འཐོར་ཞིང་རོལ་མོ་བསྒྲགས་པའང་བྱའོ།།  དེ་ལྟར་དབང་ཐོབ་པའི་ཡོན་ཏན་ནི༔ རྒྱུད་ལས། དབང་མཆོག་དམ་པ་དེ་དག་ཀུན༔ ཐོབ་པའི་ཡོན་ཏན་བསམ་མི་ཁྱབ༔ ཡེ་ཤེས་སྣང་བ་ཆེན་པོར་གྲོལ༔ རང་སྣང་ཞིང་ཁམས་རྒྱས་པ་དང་༔ ཐུན་མོང་དངོས་གྲུབ་སྣ་ཚོགས་ཐོབ༔ བར་མ་དོ་རུ་རང་ངོ་ཤེས༔ ཆོས་ཉིད་དབྱིངས་ལ་བརྟན་པ་ཐོབ༔ གསང་སྔགས་དངོས་གྲུབ་དབང་ལས་འབྱུང་༔ ཞེས་གསུངས༔ དབང་མ་ཐོབ་པའི་སྐྱོན་ནི༔ རྒྱུད་ལས། དཔེར་ན་རྫ་སོ་མ་བཏང་སྤྱོད༔ དེ་མ་ཐག་ཏུ་འཇིག་པ་ལྟར༔ གསང་སྔགས་ཡོན་ཏན་ལོག་པ་འཆར༔ མཉེན་པས་སྐྱ་བ་དོར་བ་ལྟར༔ སྡུག་བསྔལ་ཆུ་བོ་བརྒལ་མི་ནུས༔ ཞེས་གསུངས་སོ༔ དེ་ལྟར་རྒྱལ་བ་ཞི་ཁྲོའི་སྨིན་བྱེད་མདོར་བསྡུས་སུ་བསྐུར་བ་ལེགས་པར་གྲུབ་པ་ཡིན་པས། སྤྱི་དང་བྱེ་བྲག་གི་དམ་ཚིག་རྣམས་མ་ཉམས་པར་སྲུང་སྙམ་པའི་འདུན་པ་དྲག་པོས་འདིའི་རྗེས་ཟློས་མཛོད། གཙོ་བོས་ཇི་ལྟར༴ ཞེས་ལན་གསུམ་གྱིས་ཁས་བླང་ངོ་། །གཏང་རག་གི་མཎྜལ་ཕུལ།  དེར་མ་ཟད་ལུས་ལོངས་སྤྱོད་ཐམས་ཅད་འབུལ་བའི་བསམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ༴ སྤྱད་དུ་གསོལ། དེ་དག་གི་དགེ་རྩ་ལ་བརྟེན་ནས་རང་དང་གཞན་གྱི་དོན་རྒྱ་ཆེན་པོ་མཛད་པར་ཞུ། བསོད་ནམས་འདི་ཡིས་སོགས་བརྗོད། རྗེས་ཀྱི་ལས་རིམ་རྒྱས་བསྡུས་གང་འཚམས་སྐབས་དང་སྦྱར་དེ་ལས་གཞུང་ལྟར་ཤེས་པར་བྱའོ། །དེ་ལྟར་ཞི་ཁྲོའི་དབང་རིམ་ཐར་ལམ་བགྲོད་པའི་ཤིང་རྟ་ཞེས་བྱ་བ་འདི་ཡང་། རང་གི་ཉམས་ལེན་རྒྱུར་ ༧མདོ་ཁམས་གདོང་སྟོད་རིགས་ཀྱི་སྙོམ་ལས་པ་པདྨ་རང་གྲོལ་འོད་གསལ་གཟི་བརྗིད་རྩལ་ལམ། མིང་གཞན་ངག་དབང་ཆོས་དཔལ་རྒྱ་མཚོ་ཕྲིན་ལས་རབ་རྒྱས་དཔལ་བཟང་པོའི་སྡེས་རང་ལོ་ཉེར་བརྒྱད་ཀྱི་ཐོག་ཏུ་སོན་པའི་ལྕགས་ཕོ་རྟ་ཡི་ལོ་སྣྲོན་གྱི་ཉ་བའི་དཀར་ཕྱོགས་དགའ་བ་དང་པོའི་གྲལ་ཚེས་ཀྱི་ཐུན་སེང་གཅིག་ལ་གྲུབ་པར་སྤེལ་བ་སྟེ་ཉེས་ན་འཆགས་ཤིང་། དགེ་བས་འགྲོ་ཀུན་ཁྱབ་བདག་གདོད་མའི་མགོན་པོའི་གོ་འཕང་